Baebele ga e bue sepe ka go betšha. Mme gone e na le melaometheo e le mmalwa e e bontshang kafa Modimo a ikutlwang ka gone ka go betšha. GO LE gantsi, batho ba leba bomosola jwa sengwe go ya ka gore se fitlhelela dilo tse ba di tlhokang go le kana kang kgotsa se diragatsa jang dilo tse bone ba di eletsang. Re rata thata dilo tse di dirang gore re ikutlwe re ritibetse e bile di dira gore re solofele go nna le isagwe e e sireletsegileng. Re rata dilo tse di re namolang ka bonako, tse di re gomotsang, kgotsa tse di dirang gore re amogelwe. Le fa go ntse jalo, ga go utlwale go leba mosola wa dilo go ya ka dikeletso tsa rona tse di fetofetogang kgotsa dilo tse re di kgatlhegelang. Totatota, mosola wa mmatota o ikaegile ka se re bonang re se tlhoka go feta dilo tse dingwe tsotlhe.